ኢትዮጵያ የኤዢያ ባለሃብቶችን ቀልብ እየሳበች ነው
 – ምስራቅ አፍሪካ ወደ አለም አቀፉ ኢንዱስትሪ የምትቀላቀልበትን እድል መፍጠር የረጅም ጊዜ የአለማችን ኢኮኖሚስቶች የመወያያ ርእስ ነው።ሆኖም ግን በአህጉሪቱ ባለው የመንገድ ችግር፣ የሀይል አቅርቦት እጥረት፣ የፖለቲካ አለመረጋጋትና የመሳሰሉ ችግሮች ይህ እድል እንዳይፈጠር ማነቆ ሆነው ቆይተዋል።የኢትዮጵያ መንግስት የገነባው አዲስ የኢንዱስትሪ ዞን እነዚህን ሁነቶች በመቀየር የውጭ ባለሃብቶች በሀገሪቱ የማምረቻ ኢንዱስትሪ እንዲገነቡና በተለያዩ የኢንቨስትመንት ዘርፎች እንዲሳተፍ አድርጓቸዋል።የታይዋን ጫማ አምራች ኩባንያ የሆነው ጆርጅ ሹ ኩባንያም ከወራት በፊት ፋብሪካውን ከፍቶ ስራውን የጀመረ ሲሆን፥ የመጀመሪያውን 15 ሺህ ጥንድ የሴቶች ጫማዎችን ለውጭ ገበያ ማቅረቡን የፋብሪካው ስራ አስኪያጅ ክሌር ገልፀዋል።ፋብሪካው ለ700 ሰራተኞች የስራ እድል መፍጠሩንም ጠቁመዋል።ሌላኛውና በመገንባት ላይ የሚገኘው የቦሌ ለሚ ኢንዱስትሪ ዞን ሲጠናቀቅ 100 ሺህ የስራ እድል እንደሚፈጥርም ተጠቅሷል።ይህም ኢትዮጵያ የአለማችን አዲስ የኢንዱስትሪ ማእከል የመሆን እድሏን ከፍ እንደሚያደርገው ነው የኢንቨስትመንት ኮርፕሬሽን ዳይሬክተሩ አቶ ሰለሞን ሺፈራው የተናገሩት።ለዚህም ፓኪስታን፣ ህንድ፣ ታይዋን፣ ቻይና እና የመሳሰሉ የኤዢያ ሀገራት በኢትዮጵያ ኢንቨስት የማድረግ ፍላጎት ማሳየታቸውን ለአብነት አንስተዋል።ዳይሬክተሩ አክለውም ኢትዮጵያ እያስመዘገበች ላለችው ፈጣን የኢኮኖሚ እድገት የዚህ ኢንዱስትሪ ዞን መስፋፋት ትልቅ አስተዋጽኦ ይኖረዋል ብለዋል። (ኤፍ.ቢ.ሲ.)